## Educació destina més de 400.000 euros per a millorar l’edifici del Conservatori Superior de Música Joaquín Rodrigo de València

*** Amb esta intervenció es pretenen solucionar les filtracions que l’edifici patix des de fa anys
* Les obres tindran una duració de 3 mesos i no interferiran en el normal funcionament de les classes lectives presencials**

La Conselleria d’Educació, Cultura, Universitats i Ocupació ha destinat més de 400.000 euros per a una obra de millora de l’edifici del Conservatori Superior de Música Joaquín Rodrigo de València. Les obres s’iniciaran en breu, amb un termini d’execució estimat de 3 mesos, i no interferiran en el normal funcionament de les classes lectives presencials.

Amb esta intervenció se solucionen les filtracions en l’edifici agreujades per les pluges del passat mes d’octubre, de manera que les instal·lacions estaran protegides davant futurs episodis de pluges intenses. D’esta manera, l’edifici tindrà les condicions d’estabilitat, seguretat i estanquitat necessàries.

La secretària autonòmica d’Universitats, Esther Gómez; la directora de l’Institut Superior d’Ensenyances Artístiques de la Comunitat Valenciana, Fani Blanch, i el director del Conservatori Superior de Música de València, Rafael Tortajada, acompanyats de tècnics d’infraestructures de la Direcció Territorial de València, van visitar el centre només produir-se la filtració d’aigua per a actuar amb rapidesa en col·laboració amb l’equip directiu d’este.

D’esta manera, es procedirà a la retirada de la capa de protecció de graveta, peces d’aïllament i la capa de geotèxtil, i es conservarà la graveta i els panells d’aïllament per a la seua reutilització posterior. A més, es retiraran els embornals i cassoletes dels canals de desguàs i es procedirà a donar una nova capa d’impermeabilització de coberta i assajos i proves d’estanquitat una vegada executada. Així mateix, s’ha acordat la col·locació de capes de protecció (aïllament tèrmic, capes separadores i de graveta).

**Referència internacional**

El Conservatori Superior de Música Joaquín Rodrigo de València va ser inaugurat per la reina Sofia l’any 2010 i és un espai de referència nacional i internacional. En les seues aules conviuen prop de 700 estudiants procedents de 22 províncies espanyoles i de 15 nacionalitats distintes, que representen dos continents i una rica diversitat lingüística i cultural.

El centre disposa d’unes instal·lacions modernes i funcionals compostes per un aulari amb 73 aules especialitzades; 25 cabines d’estudi individual i de cambra; biblioteca; cafeteria; i espais administratius. A més, inclou un auditori amb capacitat per a 474 persones dotat de fossat d’orquestra, cabina de control i sistemes de mecànica escènica d’última generació, preparat per a allotjar produccions simfòniques, de cambra, solistes i operístiques.

En este centre s’impartixen els títols de grau en ensenyances artístiques superiors de composició, direcció, interpretació, pedagogia, sonologia, musicologia, producció i gestió, i direcció. Així mateix, s’impartix el màster en ensenyances artístiques d’interpretació operística i el màster en ensenyances artístiques de sonologia aplicada i creació sonora.

Fecha: 17/11/2025